als_Latn dik_Latn sag_Latn
Përkujtohen trazirat e marsit me meshën në kishën Shën Nikolla në Prishtinë
Para 11 viteve, sipas të dhënave të Këshillit për Mbrojtjen e të Drejtave të Njeriut (KMDLNJ), në trazirat e marsit kishin vdekur 21 persona. Prej tyre, 8 ishin serbë ndërsa 13 shqiptarë.
PRISHTINË (AA) – Riti fetar i përkujtimit të viktimave të trazirave të 17 marsit 2004 në Kosovë, sot është mbajtur në kishën ortodokse të Shën Nikollës në Prishtinë, e cila po ashtu ishte dëmtuar gjatë trazirave.
Priftërinjtë e kishës ortodokse serbe kanë mbajtur meshën në prezencë të dhjetra qytetarëve, ndërsa prezent ishin edhe Dejan Paviçeviq, oficeri i zyrës ndërlidhëse ndërmjet Beogradit dhe Prishtinës, Branimir Stojanoviq, zëvendës kryeministri i Kosovës dhe Vladeta Kostiq, kryetari i komunës së Graçanicës.
Gjatë fjalimit pas meshës, prifti Darko Marinkoviq përkujtoi se kisha në të cilën po gjendeshin, përkundër faktit se ishte rinovuar, ende i ka të dukshme gjurmët e sulmeve të para 11 viteve, qoftë në vet kishë, në oborr apo varrezat që gjenden aty.
“Jemi një mijë fish më pak, një mijë fish më pak njerëz jetojnë këtu, marrin frymë dhe i vizitojnë varrezat e të vdekurve. Një mijë fish më pak është numër i madh dhe për ne që kemi mbetur këtu duhet të shërbej si vërejtje që mos t’i përsërisim gabimet nga e kaluara dhe mos të lejojmë të përsëriten gjërat të cilat ju kanë ndodhur bashkëqytetarëve tanë, vëllezërve, kishës dhe shtëpive tona” tha prifti Darko.
Ai ftoi për falje ndaj atyre që kanë bërë këtë dhunë por shtoi se veprat e bëra nuk duhet të harrohen.
Në mesin e qytetarëve prezent në këtë meshë ishte edhe Marko Markoviq nga Çagllavica, fshati afër Prishtinës i cili ishte sulmuar me 17 mars. Atëherë, ai ishte fëmijë 12 vjeçar dhe shumë mirë i kujtohen ato ngjarje.
“Kemi parë që më të moshuarit ishin shqetësuar dhe ishin nisur në drejtime të pjesës së fshatit ku kishin filluar trazirat. Nuk kanë kaluar as gjysmë ore kur ka filluar djegia e shtëpive serbe. Të gjithë kanë filluar të ikin. Frikë, vaji në gjitha anët, mos u përsëritë më” tha Marko.
Dejan Paviçeviq, oficeri për ndërlidhje i Beogradit dhe Prishtinës me këtë rast deklaroi se 17 marsi është një njollë e zezë e cila duhet ta bren ndërgjegjen e të gjithë atyre që kanë shikuar seri me sy se çka ka ndodhur në Kosovë.
“Njerëzit janë vrarë, përzërë, shtëpitë e tyre janë djegur, të shenjtit e tyre janë vënë në flakë, varrezat e tyre janë përdhosur. Pse? Vetëm pse janë serb. 11 vite më pas, si të krishterë duhet të falim dhe dëshirojmë të flasim dhe të shtrijmë dorën, por nuk guxojmë të harrojmë” tha Paviçeviq.
Branimir Stojanoviq, zëvendëskryeministri i Kosovës në drejtimin e tij para gazetarëve tha se është vështirë të flitet për gjithë atë që ka ndodhur por se mbetet shpresa se, pas formimit të Gjykatës Speciale e cila do të merret me krimet që kanë ndodhur në Kosovë gjatë viteve 1998-2000, do të hetohet edhe ajo se çfarë në të vërtet ka ndodhur me vitin 2004 dhe se organizatorët e kësaj ngjarjeje do të përgjigjen para drejtësisë
“Na mbetet të punojmë dhe të mbrohemi në mënyrë institucionale, në mënyrë që jetët dhe gjurmët tona të mos varen nga njerëz dhe vullneti i të tjerëve, që nuk na solli fat të mirë as neve, as kishave dhe gjithë asaj që ne jemi. Duhet të punojmë për të qenë më të mirë se që jemi” tha Stojanoviq, me rastin e përkujtimit të 11 vjetorit të ngjarjeve tragjike të 17 marsit të vitit 2004.
Sot pra, mbushën 11 vjet nga ngjarjet e 17 marsit 2004 të cilat, sipas të dhënave të Këshillit për Mbrojtjen e të Drejtave të Njeriut (KMDLNJ) rezultuan me 21 persona të vrarë dhe të mbytur.
Prej 21 të vrarëve, 8 ishin serbë ndërsa 13 shqiptarë.
Po ashtu ka pasur edhe dhjetëra të plagosur rëndë dhe lehtë, qindra të lënduar, shumë shtëpi të serbëve dhe romëve të djegura dhe të plaçkitura, objekte fetare ortodokse të shkatërruara si pasojë e vënies së zjarrit, si dhe mijëra serbë dhe romë të Kosovës u detyruan të shpërngulen nga pronat e tyre si pasojë e dhunës dhe pasigurisë.
Ngjarjeve të dhunshme i parapriu mbytja e dhunshme e tre fëmijëve shqiptarë në lumin Ibër te fshati Çabër, të cilët sipas fjalëve të fëmijëve të tjerë dëshmitar, atyre që kishin qenë prezent me këtë rast, ishin ndjekur nga serbet lokal.
Pas kësaj ngjarjeje, dhuna u përshkallëzuan dhe prodhoi pasoja të rënda për Kosovën dhe qytetarët e saj.
Për më tepër, KMDLNJ ka analizuar të gjitha veprimet e ndërmarra më vonë dhe ka konstatuar se pas ngjarjeve të marsit 2004, hetimet ishin zhvilluar vetëm kundër shqiptarëve që akuzoheshin për vrasjen e serbëve, disa prej të cilëve u dënuan me burgim afatgjatë.
“Nuk është zhvilluar as edhe një hetim i vetëm për vrasjen e shqiptarëve dhe askush nuk është arrestuar apo dënuar për vrasjen e tyre. Ndërkaq, për mbytjen e dhunshme, të 3 fëmijëve shqiptarë në lumin Ibër hetimet nga UNMIK-u kanë përfunduar me arsyetimin më fyes dhe më idiotesk të mundur se nuk kanë arritur të gjejnë qenin i cili paska shkaktuar panik te fëmijët që pastaj janë mbytur në këtë lumë” thuhet në komunikatën e KMDLNJ.
Pas këtyre trazirave, sekretari gjeneral i Kombeve të Bashkuara, Kofi Annan, i dha detyrën norvegjezit, Kai Eide, për hartimin e një raporti që do të pasqyronte situatën në Kosovë. Në vitin 2005, Eide në raportin e tij rekomandoi se ka ardhur koha për fillimin e bisedimeve për statusin final të Kosovës.
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn